83/471/ETY: Komission päätös, tehty 7 päivänä syyskuuta 1983, täysikasvuisten nautaeläinten ruhojen luokitteluasteikon soveltamista käsittelevästä yhteisön tarkastuskomiteasta



Virallinen lehti nro L 259 , 20/09/1983 s. 0030 - 0031

Suomenk. erityispainos Alue 3 Nide 16 s. 0206

Espanjank. erityispainos: Luku 03 Nide 29 s. 0018

Ruotsink. erityispainos Alue 3 Nide 16 s. 0206

Portugalink. erityispainos: Luku 03 Nide 29 s. 0018



KOMISSION PÄÄTÖS, tehty 7 päivänä syyskuuta 1983, täysikasvuisten nautaeläinten ruhojen luokitteluasteikon soveltamista käsittelevästä yhteisön tarkastuskomiteasta (83/471/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68(), sellaisena kuin se on viimeksi muutettuna Kreikan liittymisasiakirjalla, ottaa huomioon yhteisön täysikasvuisten nautojen ruhojen luokitteluasteikosta 28 päivänä huhtikuuta 1981 annetun neuvoston asetuksen (ETY) N:o 1208/81() ja erityisesti sen 5 artiklan 4 kohdan, sekä katsoo, että asetuksessa (ETY) N:o 1208/81 säädetään yhteisön tarkastuskomitean paikalla suorittamien tarkastusten täytäntöönpanosta yhteisön luokitteluasteikon yhdenmukaisen soveltamisen varmistamiseksi yhteisössä; olisi vahvistettava paikalla tehtäviä tarkastuksia koskevat yksityiskohtaiset säännöt, ja tässä päätöksessä määrätyt toimenpiteet ovat naudanlihan hallintokomitean lausunnon mukaiset, ON TEHNYT TÄMÄN PÄÄTÖKSEN: 1 artikla Asetuksen (ETY) N:o 1208/81 5 artiklassa tarkoitettu yhteisön tarkastuskomitea, jäljempänä "komitea", tekee paikalla tarkastuksia, jotka koskevat: a) yhteisön täysikasvuisten nautojen ruhojen luokitteluasteikkoa koskevien säännösten soveltamista; b) markkinahintojen toteamista mainitun asteikon mukaisesti. 2 artikla 1. Komiteassa on komission asiantuntijat ja jäsenvaltioiden nimeämät asiantuntijat. Yksi komission asiantuntijoista toimii komitean puheenjohtajana. Jäsenvaltioiden on nimettävä asiantuntijat heidän itsenäisyytensä ja erityisesti heidän ruhojen luokittelua ja markkinahintojen toteamista koskevan asiantuntemuksensa perusteella. Asiantuntijat eivät saa missään tapauksessa käyttää omiin henkilökohtaisiin tarkoituksiinsa eivätkä paljastaa komitean työssä kerättyjä tietoja. 2. Tarkastukset tekee tietyssä jäsenvaltiossa paikalla komitean valtuuskunta, johon kuuluu enintään kuusi jäsentä seuraavan säännön mukaisesti: - kaksi komission asiantuntijaa, joista yksi toimii komitean puheenjohtajana, - yksi edellä mainitun jäsenvaltion asiantuntija, - yksi sen jäsenvaltion asiantuntija, jonka alueella komitea on tehnyt paikalla tapahtuneen edellisen tarkastuksen, - yksi muun sellaisen jäsenvaltion asiantuntija, joka on osallistunut edelliseen paikalla tehtyyn tarkastukseen, - yksi sen jäsenvaltion asiantuntija, jonka alueella komitea tekee seuraavan tarkastuksen. Komissio päättää komitean kokoonpanosta ensimmäisen tarkastuksen osalta. 3 artikla 1. Tarkastukset tehdään teurastamoissa, lihamarkkinoilla, hintanoteerauskeskuksissa ja 1 artiklassa tarkoitettujen säännösten soveltamisen suhteen toimivaltaisten keskusviranomaisten ja alueellisten viranomaisten toimipaikoissa. 2. Paikalla tapahtuvat tarkastukset tehdään vähintään kerran vuodessa kussakin jäsenvaltiossa ja niihin voidaan tarvittaessa liittää täydentäviä käyntejä. Tätä tarkoitusta varten komissio vahvistaa jäsenvaltioita kuultuaan tarkastusten ohjelman. Tarkastuksiin saa osallistua sen jäsenvaltion edustajia, jossa tarkastus tapahtuu. 3. Kunkin jäsenvaltion on järjestettävä sen alueella tehtävät tarkastuskäynnit komission esittämien vaatimusten perusteella. Tätä tarkoitusta varten jäsenvaltion on toimitettava 30 päivää ennen tarkastusta komissiolle yksityiskohtainen ohjelma suunnitelluista tarkastuskäynneistä, joka voi pyytää ohjelman muuttamista. 4. Komissio antaa jäsenvaltioille tiedon ohjelmasta ja sen kulusta viimeistään kolme viikkoa ennen kutakin tarkastuskäyntiä. 4 artikla 1. Kunkin tarkastuskäynnin lopuksi komitean jäsenet ja sen jäsenvaltion edustajat, jossa tarkastus tapahtui, kokoontuvat arvioimaan käynnin tuloksia. Komitean jäsenet tekevät paikalla johtopäätökset käynnistä 1 artiklassa tarkoitettujen asioiden osalta. 2. Komitean puheenjohtaja laatii tarkastuksista kertomuksen, johon otetaan 1 kohdassa tarkoitetut johtopäätökset. Kertomus toimitetaan komissiolle ja kaikille jäsenvaltioille mahdollisimman pian ja joka tapauksessa 30 päivän kuluessa tarkastuskäynnin päättymisestä. 5 artikla Komissio vastaa komitean jäsenten matka- ja oleskelukuluista niiden säännösten mukaisesti, joita sovelletaan komission ulkopuolisten henkilöiden matka- ja oleskelukulujen korvaamiseen silloin, kun komissio on kutsunut heidät asiantuntijoiksi. 6 artikla Tämä päätös on osoitettu kaikille jäsenvaltioille. Tehty Brysselissä 7 päivänä syyskuuta 1983. Komission puolesta Poul DALSAGER Komission jäsen () EYVL N:o L 148, 28.6.1968, s. 24 () EYVL N:o L 123, 7.5.1981, s. 3